Jeg heter Peik og er en litt stor breton, med mye energi. Jeg bor for tiden i Flå i Hallingdal. Her er det mange turmuligheter og det liker jeg godt. Jeg er veldig glad i matfar, og vil hans aller beste. Etter et og et halvt år sammen med matfar ser jeg at tiden ikke strekker helt til, og at jeg ikke greier å gi han alt det han trenger. Derfor tenkte jeg å se om det kanskje det var noen som kunne tenke seg å ha et delt ansvar for han, slik at han kan få mer stimuli og sosialisering. Far er en 32 år gammel hann, og går best sammen med jevnaldrende hunner. Han har vært mye på rypejakt det siste året, men ikke greid å finne annet i fjellet enn fugl. Det spørs om det kommer av at han ikke er så godt trent i å oppsøke gode habitater for "rypene", siden jeg legger merke til at fjellstrøka vi vandrer i gjerne er folketomme. Far er en aktiv fyr, som trives godt ute sommer som vinter - og heldigvis er han omsorgsfull nok til å kjøpt en egen sovepose til meg, slik at jeg ikke fryser. Jeg er sikker på at han ville ha tatt like godt vare på artsfrend. Men han kan ha late dager også, og han kan fint kose seg i sofaen mens han stirrer på denne lysende boksen i stua. Han er veldig glad i å gi stryk og kos, men siden jeg ikke har hender er det vanskelig å gjengjelde tjenesten. Far er punktlig, og leverer alltid mat til rett tid - men kan til tider være litt treg ut av senga om morgenen. Da må jeg si ifra. Han lytter godt til irettesettelser og er svært lærenem, så jeg tror ikke en medeier vil ha noen problemer med å tilpasse han til sitt behov. Far trives godt på landet - men for den rette medeier ser jeg ikke at det skal være et stort problem flytte på han, siden han er svært tilpasningsdyktig. Far har ennå ikke blitt brukt til avl, men jeg har jo tenkt at han kunne duge bra til det, da han har god avstamning og en bra tannstilling. Det bør være på det rene at ved en eventuell overtakelse av ansvar for matfar, vil jeg følge med på lasset siden jeg er helt avhengig av han. Jeg er veldig snill. Du bør ha en god porsjon selvironi, humor og være glad i friluftsliv - siden far er en aktiv type. Du må være forberedt på å gi av deg selv. Gjør du det vil du få mye tilbake, siden Far er en svært hengiven kar. Far bør behandles konsekvent, men mildt. Han er svært mottakelig for belønninger i form av både godbiter og kos. Anbefales dog allikevel ikke for helt uerfarne. Håper å finne en avlastning, så far får en bedre tilværelse. Skulle du være interessert i å finne ut mer om min kjære matfar, så skriv gjerne en mail hvor du forteller litt om deg selv!